b'\n_START_ARTICLE_\nSku\xc5\xa1a\n_START_SECTION_\nZna\xc4\x8dilnosti\n_START_PARAGRAPH_\nSku\xc5\xa1a je riba s slokim vretenastim telesom in mo\xc4\x8dno razcepljenim repom. Zanjo so zna\xc4\x8dilne male plavutke ali resice na hrbtni in trebu\xc5\xa1ni strani telesa tik pred repno plavutjo. Po zgornji strani telesa je modro-zelene barve z zna\xc4\x8dilnim tigrastim vzorcem, ki sega do pobo\xc4\x8dnice. Trebuh je srebrne barve, telo pa pokrivajo majhne luske._NEWLINE_Sku\xc5\xa1a zraste do 45 cm in lahko dose\xc5\xbee do 1 kg, vendar je povpre\xc4\x8dna velikost teh rib okoli 30 cm in te\xc5\xbea od 25 do 50 dekagramov. Spolno dozori v tretjem letu starosti, \xc5\xbeivi pa lahko do 20 let. Sku\xc5\xa1a spada med plavo ribo in je izrazit plenilec. Njena glavna hrana so sardele, zato jate sku\xc5\xa1 po navadi tesno sledijo velikim jatam sardel in drugih pela\xc5\xa1kih rib in jih ribi\xc4\x8di po navadi lovijo skupaj z njimi. Ve\xc4\x8dino leta sku\xc5\xa1e tako pre\xc5\xbeivijo v velikih jatah v plovu na visokem morju, v globine pa se spustijo le pozimi v \xc4\x8dasu drsti. \xc5\xbdivljenjski prostor sku\xc5\xa1e obsega cel severni Atlantik, pogosta pa je tudi v Jadranu.\n_START_SECTION_\nGospodarski pomen\n_START_PARAGRAPH_\nSku\xc5\xa1a je izjemno pomembna gospodarska riba, lov nanjo pa je nujno vezan na lov sardel in in\xc4\x8dunov. Sku\xc5\xa1e lovijo z velikimi kro\xc5\xbenimi mre\xc5\xbeami, imenovanimi\xc2\xa0\xc2\xbbplavarice\xc2\xab. Kot ostalo plavo ribo jo lovijo tudi z lu\xc4\x8dmi, saj se odziva na svetlobo in se ji rada pribli\xc5\xbea. Sku\xc5\xa1e so v ribarnicah dokaj pogoste ribe, vendar pa se zaradi mo\xc4\x8dnih fermentov, ki jih imajo v \xc5\xbeelodcu slabo obdr\xc5\xbeijo po smrti in jih je treba hitro pripraviti. Zaradi lova v velikih jatah in hitrega propadanja jih pogosto konzervirajo._NEWLINE_Meso teh rib je okusno in temne barve, vsebuje pa veliko ma\xc5\xa1\xc4\x8dob zato so sku\xc5\xa1e primerne za peko na \xc5\xbearu, na primorskem pa jih pogosto tudi marinirajo in dodajajo v brodet. Ponekod, predvsem v Skandinaviji sku\xc5\xa1e tudi su\xc5\xa1ijo in prekadijo. Po svoji vrednosti spadajo sku\xc5\xa1e nekako med prvo in drugorazredne ribe.'